Nariadenie Komisie (ES) č. 996/2002
z 11. júna 2002
o podrobných pravidlách na uplatňovanie nariadenia Rady (EHS) č. 2019/93 so zreteľom na dodatočnú pomoc v sektore s hovädzím a teľacím mäsom pre menšie ostrovy v Egejskom mori
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 2019/93 z 19. júla 1993, ktoré zavádzajú zvláštne opatrenia pre menšie ostrovy v Egejskom mori o určitých poľnohospodárskych produktoch [1], naposledy zmenené a doplnené nariadením (ES) č. 442/2002 [2], a najmä na jeho článok 6 ods. 4,
Keďže:
(1) Nariadenie (EHS) č. 2019/93, ktoré stanovuje najmä zvláštne opatrenia v prospech hospodárenia s dobytkom v sektore hovädzieho a teľacieho mäsa na menších ostrovoch v Egejskom mori, bolo podstatne zmenené a doplnené nariadením (ES) č. 442/2002. Podľa tejto zmeny a doplnenia s cieľom právnej jasnosti by sa mali prijať nové opatrenia na uplatňovanie príslušného nariadenia pokiaľ ide o dodatočnú pomoc pre producentov hovädzieho a teľacieho mäsa a nariadenie Komisie (EHS) č. 2889/93 z 21. októbra 1993 o určitých podrobných pravidlách na uplatňovanie nariadenia (EHS) č. 2019/93, pokiaľ ide o dodatky k zvláštnej prémií pre producentov hovädzieho a teľacieho mäsa a k prémiám na udržiavanie dojčiacich kráv [3], by sa malo zrušiť.
(2) Podľa článku 6 ods. 2 nariadenia (EHS) č. 2019/93 pomoc pre výkrm býkov sa poskytuje producentom hovädzieho a teľacieho mäsa naviac k zvláštnej prémii stanovenej v článku 4 nariadenia Rady (ES) č. 1254/1999 zo 17. mája 1999 o spoločnej organizácii trhu s hovädzím a teľacím mäsom [4], naposledy zmeneného a doplneného nariadením Komisie (ES) č. 2345/2001 [5]. Podľa druhého pododseku článku 6 ods. 2 sa má tento dodatok poskytnúť maximálne 12000 býkom za rok v rámci regionálnej hranice stanovenej v článku 4 ods. 1 a ods. 4 nariadenia (ES) č. 1254/1999.
(3) S cieľom vyhnúť sa komplikovanému administratívnemu riadeniu by sa malo prijať opatrenie na jedinú žiadosť, ktorá sa predloží o dodatočnú pomoc podľa nariadenia (EHS) č. 2019/93 a o prémiu podľa nariadenia (ES) č. 1254/1999.
(4) Opatrenia stanovené v tomto nariadení sú v súlade so stanoviskom Riadiaceho výboru pre hovädzie a teľacie mäso,
PRIJALA TOTO NARIADENIE:
Článok 1
1. Dodatok k zvláštnej prémii pre výkrm býkov stanovený v článku 6 ods. 2 nariadenia (EHS) č. 2019/93 sa poskytne v rámci opatrení nariadenia (ES) č. 1254/1999 uplatniteľných na požiadanie o zvláštnu prémiu pre býky.
Tento dodatok sa poskytne maximálne 12000 býkom za rok v rámci regionálneho limitu stanoveného v článku 4 ods. 1 a ods. 4 nariadenia (ES) č. 1254/1999. Proporčné zníženie uvedené v článku 4 ods. 4 príslušného nariadenia sa v rámci tohto limitu neuplatňuje.
2. Dodatok k prémii na udržiavanie dojčiacich kráv stanovený v článku 6 ods. 3 nariadenia (EHS) č. 2019/93 sa poskytne v rámci opatrení nariadenia (ES) č. 1254/1999 uplatniteľné na požiadanie o zvláštnu prémiu na udržiavanie dojčiacich kráv.
Článok 2
Dodatočná pomoc uvedená v článku 1 ods. 1 a ods. 2 a zvláštna prémia, ako aj prémia na udržiavanie dojčiacich kráv, stanovené v nariadení (ES) č. 1254/1999 budú obsiahnuté v jednej žiadosti producenta v súlade s pravidlami stanovenými v príslušnom nariadení.
Článok 3
1. Grécke úrady bezodkladne informujú Komisiu o každom opatrení, ktoré môžu prijať s cieľom poskytnutia dodatočnej pomoci uvedenej v článku 1.
2. Grécke úrady každý rok najneskôr do 31. júla oznámia Komisii počet zvierat, pre ktoré sa dodatočná pomoc uvedená v článku 1 ods. 1 a ods. 2 za predchádzajúci rok poskytla a uplatnila.
Článok 4
Nariadenie (EHS) č. 2889/93 sa týmto zrušuje.
Článok 5
Toto nariadenie nadobúda účinnosť tretí deň po jeho uverejnení v Úradnom vestníku Európskych spoločenstiev.
Bude sa uplatňovať od nadobudnutia účinnosti. Článok 2 sa však bude uplatňovať od 1. januára 2003.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 11. júna 2002